**สพป.อ่างทอง จัดงานเปิดฟ้าการศึกษาอ่างทอง ครั้งที่ 10 และงานศิลปหัตถกรรมนักเรียน**

สำนักงานเขตพื้นที่การศึกษาประถมศึกษาอ่างทอง ร่วมกับสถานศึกษาในสังกัดกำหนดจัดงานเปิดฟ้าการศึกษาอ่างทอง ครั้งที่ 10 และงานศิลปหัตถกรรมนักเรียนเขตพื้นที่การศึกษาประถมศึกษาอ่างทอง เพื่อแสดงความสำเร็จในการจัดการศึกษาขั้นพื้นฐาน และคัดเลือกตัวแทนนักเรียนเข้าร่วมแข่งขันในงานศิลปหัตถกรรม ระดับภาค จังหวัดนนทบุรี

นายเพชรรัตน์ นิ่มพันธุ์ ผู้อำนวยการสำนักงานเขตพื้นที่การศึกษาประถมศึกษา (ผอ.สพป.) อ่างทอง เปิดเผยว่า สพป.อ่างทอง ร่วมกับ สถานศึกษาในสังกัด จัดงานเปิดฟ้าการศึกษาอ่างทอง ครั้งที่ 10 และงานศิลปหัตถกรรมนักเรียนเขตพื้นที่การศึกษาประถมศึกษาอ่างทอง ปีการศึกษา 2557 ระหว่างวันที่ 15-17 กันยายน 2557 เพื่อแสดงศักยภาพ ความมุ่งมั่นและภาพความสำเร็จในการจัดการศึกษา รวมทั้งการสร้างความตระหนัก ในความสำคัญและสร้างความรู้ ความเข้าใจในภารกิจการจัดการศึกษาขั้นพื้นฐานให้แก่ครูและบุคลากรทางการศึกษาและสาธารณชนทั่วไป ตลอดจนเป็นการเตรียมตัวแทนนักเรียนไปเข้าร่วมการแข่งขันในงานศิลปหัตถกรรมนักเรียนภาคกลางและภาคตะวันออก ครั้งที่ 64 ระหว่างวันที่ 17 – 19 ธันวาคม 2557 ณ จังหวัดนนทบุรี

นายเพชรรัตน์ฯ กล่าวอีกว่า การแข่งขันเพื่อคัดเลือกตัวแทนนักเรียนในปีนี้ เริ่มตั้งแต่วันที่ 15 – 17 กันยายน 2557 โดยใช้สนามแข่งขัน 8 โรงเรียน ได้แก่ 1. โรงเรียนอนุบาลแสวงหา แข่งขันศิลปะ (สาระทัศนศิลป์/ดนตรี/นาฎศิลป์) การศึกษาพิเศษ (เรียนร่วม) 2.โรงเรียนวัดบ้านพราน แข่งขันคณิตศาสตร์ 3.โรงเรียนประสิทธิวิทยา แข่งขันการงานอาชีพและเทคโนโลยี (การงาน/หุ่นยนต์ สพฐ.) การศึกษาปฐมวัย 4.โรงเรียนวัดวังน้ำเย็น แข่งขันกิจกรรมพัฒนาผู้เรียน 5.โรงเรียนวัดบ้านเพชร แข่งขันวิทยาศาสตร์/นักบินน้อย 6 โรงเรียนบ้านดอนกร่าง แข่งขันภาษาไทย / ภาษาต่างประเทศ 7.โรงเรียนวัดแก้วกระจ่าง แข่งขันสังคมศึกษา ศาสนาและวัฒนธรรม และ สพป.อ่างทอง แข่งขันการงานอาชีพและเทคโนโลยี (คอมพิวเตอร์) ซึ่งจะมีพิธีเปิดในวันที่ 15 กันยายน 2557 ณ โรงเรียนอนุบาลแสวงหา อำเภอแสวงหา โดย **นายปวิณ ชำนิประศาสน์** ผู้ว่าราชการจังหวัดอ่างทอง เป็นประธานในพิธีเปิด

สพป.อ่างทอง จึงขอเชิญชวนผู้ปกครอง ผู้สนใจ มาร่วมชมความก้าวหน้าทางการศึกษาของเด็กในจังหวัดอ่างทอง และให้กำลังใจนักเรียนที่เป็นบุตรหลานของท่านได้ นักเรียนที่ชนะการแข่งขันจะได้เป็นตัวแทนไปแข่งขันงานศิลปหัตถกรรมนักเรียน สำหรับนักเรียนที่ไม่ได้เป็นตัวแทน ให้ถือว่าเป็นประสบการณ์เพื่อจะได้พัฒนาตนเองต่อไป.//////